Alsóbogát

Alsóbogát község Somogy vármegyében, a Kaposvári járásban.

Fekvése 
A somogyi dombvidéken, Kaposvártól 20 km-re északra fekvő zsákfalu. A Kaposvár–Fonyód úton közelíthető meg, amelyből Somogyjádon ágazik ki Alsóbogát felé egy 4 kilométeres bekötőút (Somogyjád belterületén Bogáti út). A többi szomszédos település, amelyekkel csak földutak kötik össze: Somogygeszti (2,8 km), Edde (2,4 km); Várda (5,3 km) és Magyaregres (11,2 km).

Vasútvonal nem érinti a települést, a faluhoz legközelebbi vasúti megállóhely Somogyjádon, Alsóbogáttól 6 km-re van: Somogyjád megállóhely.

Története 
Alsóbogát (Bogát) már az Árpád-korban is lakott település volt; első ismert írásos említése Szent László királynak a szentmártoni Benedek-rendi apátság részére 1083-1095 években kiállított összeírólevelében maradt fenn.

1229-ben Bagat alakban a székesfehérvári káptalan birtokaként említették, melyet 1239-ben a káptalan a szentmártoni apátságnak engedett át.

Az 1332-1337. évi pápai tizedjegyzékben Vugath és Bugat alakban szerepelt; ekkor tehát már egyháza is volt.

1472-től a káptalan és a szentmártoni apátság birtoka volt.

Az 1580. évi török kincstári adójegyzék a koppányi náhijébe sorozta.

1660-ban a dézsmaváltságjegyzék szerint már a szigligeti vár tartozéka volt.

1726-ban a Lengyel és a Mérey családoké, 1733-ban pedig teljes egészében a Lengyel családé volt.

Később a település két részre szakadt: Alsóbogát a Boronkay családé, majd gróf Festetics Miklósé lett, aki itt 1830 körül kastélyt építtetett, amely a 20. század elején már Pallini Inkey László birtoka volt, Felsőbogát pedig a lengyeltóti Lengyel család után Vrancsics tábornok birtokába került, aki itt építtetett kastélyt. Később ez báró Puteány Sándor, majd a Gludovácz és Inkey családok birtokába került, 1856-ban pedig már gróf Zichy Károlyé volt.

A község határában a római korból származó leletek kerültek elő.

A település a rendszerváltás előtti időszakban közigazgatásilag Edde községhez tartozott, 1994-ben vált önálló községgé.

Közélete

Polgármesterei
 1994-1998: Schrancz László (független)
 1998-2002: Süle Tibor (független)
 2002-2006: Süle Tibor (független)
 2006-2010: Süle Tibor (független)
 2010-2014: Süle Tibor (független)
 2014-2019: Süle Tibor (független)
 2019-től: Süle Tibor (független)

Népesség
A település népességének alakulása:

	 
A 2011-es népszámlálás során a lakosok 95,2%-a magyarnak, 8,8% cigánynak, 0,8% németnek, 0,8% görögnek, 0,4% horvátnak, 0,4% szlováknak mondta magát (3,2% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 73,2%, református 2,4%, evangélikus 0,4%, görögkatolikus 0,8%, felekezet nélküli 13,6% (7,2% nem nyilatkozott).

Nevezetességei 
 Festetics-kastély (nagykastély, klasszicista stílusú, 19. század közepe)
 Festetics–Inkey-kastély (kiskastély, 18. század)
 Halastavak
 Nepomuki Szent János-szobor (műemlék)

Képek

Híres bogátiak 
 Joáchimstadt Szilárd lelkész (1803. május 13. Devecser - 1871. április 20. Alsóbogát)
 Kalmár László matematikus (1905. március 27. Alsóbogát - 1976. augusztus 2. Mátraháza)

Jegyzetek

További információk

Kapcsolódó szócikkek 

Somogy megye települései